**Cel viu**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E chiar atât de greu să ghiciți?

După numărul de frunze căzute

Nu vă dați seama?

Nici după foșnetul de ziar

Al norilor?

Nici după aceste pietre

Gata să mă urmeze prin văzduh

Vâjâind?

Nu bănuiți după ochii mei

Semănând atât de tare cu ochiul,

După mâinile mele atât de asemenea

Mâinii supreme,

După rănile mele zugrăvite

De atâtea milioane de ori?

Nici după excitația

Arborilor-femele

Gata la trecerea mea

Să lepede crucile înainte de vreme?

Iertați-mă, uit mereu

Că e totul prestabilit.

Și totuși, un ultim cuvânt:

"Nici după cele ce spun

Nu știți cine sunt?"